**Årsmelding for Austevoll Idrettsklubb 2018**

Hovudstyret i Austevoll Idrettsklubb er sett saman av leiarane i gruppene me har i klubben vår + leiar i hovudlaget. Nokre grupper har valt ein stedfortredar til hovudlagsmøta.

**Hovudstyret 2018:**Leiar - Vivian Horgen blei valt på ekstraordinært årsmøte 24.04.18
Skøyter - Olav Njåstad
Volleyball - Torbjørn Karlsen
Fotball - Arne Møgster. Wenche Blix møter på møta.
Svømming - Mette Storebø var leiar i svømmegruppa i 2018, men hadde Alf

Helge Møgster til å møte på møta. I haust gjekk Mette Storebø inn

i ny jobb som dagleg leiar i Austevollbadet. Linn Benedicte Johansen

Våge blei valt inn som leiar for svømming i august.

Klatring - Veronika Møgster
Badminton – Anita Aasebø

Turn, friidrett, Cheerleading og orientering har per i dag ikkje representantar i hovudlaget.

Valkomiteen: Sigve Drønen og Kjetil Kolbeinsvik
Revisor: Advisor Revisjon AS - Ann-Mari M. Juvik

**Tilsette**:
Dagleg leiar Anne Berith Drønen har vore i 100 % stilling, og har vore med på hovudlagsmøta som sekretær.

Trond Fredrik Ludvigsen har jobba som administrativ leiar i fotballgruppa i 2018, og jobbar i 40% stilling.
Annette Horne Tøkje jobbar som administrativ leiar i svømmegruppa i 30% stilling og har gjort det sidan 01.09.2018. Dette er ei midlertidig stilling som me håpar å få på permanent basis om økonomien tillèt det.
Tilsette har møterett i hovudlaget, men ikkje stemmerett.

**Medlemmar:**

Austevoll Idrettsklubb hadde dette året 734 medlemmar, noko som er ein nedgong på 30 medlemmar. Dette er avhengig av kva aktivitet dei forskjellige gruppene har.
I tillegg hadde me ein del på idrettskule og B2B, der ikkje alle er registrert i AIK.
Mange av våre medlemmar er med på fleire idrettar i klubben vår, noko som er viktig for allsidigheita.

|  |  |  |  |  |  |  |
| --- | --- | --- | --- | --- | --- | --- |
| **Kjønn** | **0 - 5** | **6 - 12** | **13 - 19** | **20 - 25** | **26 -** | **Total** |
| Menn | 21 | 175 | 122 | 18 | 97 | 433 |
| **Kjønn** | **0 - 5** | **6 - 12** | **13 - 19** | **20 - 25** | **26 -** | **Total** |
| Kvinner | 12 | 162 | 69 | 2 | 56 | 301 |
|  |  |  |  |  |  | **Total org** |
|  |  |  |  |  |  | 734 |

**Styret og klubben sitt arbeid:**

Hovudstyret har i 2018 hatt 6 møte, og det blei behandla 53 saker i 2018.
Nokre møte har vore open for alle gruppene, og nokre berre for hovudlaget.
John Aksel Haukanes jobbar framleis med å få jubileumsboka ferdig, men dessverre blei den ikkje klar i år heller.

Klubben har no 10 aktive grupper: Fotball, Klatring, Volleyball, Turn, Cheerleading, Badminton, Svømming, Skøyter, Orientering og Friidrett. Orientering har hatt lite aktivitet, og me håper framleis at me skal få eit orienteringsmiljø i Austevoll.
Me har idrettskulen for 1.-4. klasse og B2B for 5. klasse og oppover.
Hovudlaget har hatt nokre fellesprosjekt i 2018:

* Open hall
* Ferdigstilling av jubileumsboka
* Oppussing av klubbhus
* Innsamling til Austevollbadet

**Anlegg:**
Klubben har framleis jobba med anlegg i 2018.
Klubbhuset blei totalrenovert 2017/18, og i år kunne me endeleg ta det i bruk.
Austevoll Idrettsanlegg - her klarte me å nedbetale gjelda vår i år. Me er framleis ikkje nøgd med arbeidet som er gjort på løpebana, då den ikkje er rett, slik ei bane skal vere.
Hordaland friidrettskrets samarbeider med Austevoll Kommune med å finne ei god løysing på dette.

Fotballen begynte i 2017 å jobbe mot ein fotballhall. Denne hadde me håpa å få til i same vende som utbygging av ungdomsskulen. Dessverre gjekk ikkje det. Ei gruppe under leiing av Trond Fredrik Ludvigsen jobbar med dette.

Me har ikkje hatt ein særleg kjekk sommar eller haust her på Austevoll Idrettsanlegg då tilkomsten til anlegg og hall er ein byggjeplass. Det har ikkje vore så enkelt med parkering på arrangement på anlegg og hall, og nokre pålegg om forbetring har me fått. Me har prøvd å gjere det beste av situasjonen og teke førehandsreglar.

Austevollhallen begynner å bli nokre år no, og det er tid for å rehabilitere ein del ting i hallen. Lysa begynner å bli dårleg, ventilasjonsanlegget fungerer ikkje slik det skal og golvet er eit stort ønskje om å skifte. Golvet har og stått på rehabiliteringslista vår i fleire år, men ser ut til at den blir ståande der.
Me er i dialog med kommunen, og håpar å få det inn på budsjetta dei neste åra.
Me har spelt inn til kommunen at dei må lage ein plan over området rundt anlegg og skule. Slik me ser det no, vil ein trenge mange fleire parkeringsplassar tilgjengeleg på området.

Den største hendinga i år på anleggsfronten var då Austevollbadet blei opna i august. For svømmegruppa vår vart det ei ny verd.
AIK har jobba med å samle inn 1/3 av midlane som skulle til bassenget. Dette blei gjort med eit fantastisk næringsliv og privatpersonar. Me har og eit lån på alle spelemidlane til Austevollbadet. Dette har me allereie begynt å betale ned på og håpar pengane kjem inn dei neste åra.

**Arrangement 2018:**

Austevollsprinten - skøytegruppa
Austevolløpet og Austevollmesterskapet - friidrett
Austevollserien, Lerøy/Brannakademi, Julecupen, Tine Fotballskule - fotball
Open hall
Pga. byggearbeid på ungdomsskulen kan me ikkje ha store fellesarrangement i Austevollhallen.

**Veldedigheit:**

Klubben har i fleire år gitt vekk klede og utstyr, som klubben ikkje har behov for. Dette har me gitt til den lokale Lionsklubben som leverer til Mariampole, Fenase barneheim i Brasil + andre som tek kontakt.

**Grupper i AIK:**

**Turn -** Her har me tilbod til Aerobic damer. Kvar torsdag frå september til juni er det trim i spegelsalen i Austevollhallen. Då er det oppvarming, styrketrening og avslapping i vel ein time. I sommar forsvann bassenget på Austevoll ungdomsskule, noko som gjorde at desse damene mista basseng- og badstuetilbodet sitt. Det er 12 trufaste damer med på denne treninga, og Helga Rabben må vere den mest trufaste trenaren me har i klubben og. 37 års fartstid som trenar i ei gruppe er imponerande.

**Cheerleading -** Nina Jones har i 2018 teke trenarkurs i Oslo. Dette har vore inspirerande for ho. Nina deltok på fleire opne hallar, og det var populært å prøve turning.
I 2018 starta ho Pee Wee, som er eit treningstilbod for 2006-2009. I haust gjekk det litt trott med gruppa, og på seinhausten valde me å ta ein pause i denne gruppa.
Me håpar dei kjem sterkt tilbake i 2019.

**Idrettskule 1.-4. klasse –** Her er det Hanne Haugland og Anne B. Drønen som er trenarar, med god hjelp frå gruppene. Her har me vore gjennom mange ulike idrettar, slik at alle skal få finne sin idrett. I 2018 var me innom friidrett, volleyball, badminton ,fotball, innebandy, turn, svømming, basket og handball.

**B2B -** Er eit tilbod til alle i Austevoll der ein trener god gammaldags styrketrening. Ole Andre Austevoll har vore instruktør i haust og har fått ei god treningsgruppe.

**Orienteringsgruppa –** Dei har ingen større aktivitet utan primært å tilretteleggje for turorientering rundt Vinnesvatnet. Turorientering er ein mosjonsaktivitet som kombinerer orientering og naturoppleving for heile familien. Orienteringspostane til turorientering heng ute i marka frå mai/juni til ut oktober månad, og aktiviteten skjer såleis ikkje på tid. Hovudpoenget er å vere innom flest postar i løpet av perioden dei heng ute i skogen. Kartet som blir nytta til å finne postane, kan ein hente ned gratis frå [turorientering.no](http://turorientering.no). Her kan ein og finne mange andre kart frå heile landet, men i Austevoll er det berre eitt opplegg rundt Vinnesvatnet. Kartet som blir nytta, er utgitt av Vinnes Velforening i 2014, og orienteringsgruppa nyttar dette kartet for å lage turorienteringen. Det er ikkje noko krav om å registrere postane, så me har ikke informasjon om kor mange som har nytta seg av dette i 2018. Det var i alt 13 postar lagt ut i terrenget og innteikna på kartet.

**Friidrettsgruppa** – Dei har eit treningstilbod på Austevoll Idrettsanlegg kvar onsdag. Her har Nina Møgster, Birte Wessel og Lars Johan Hufthamar vore med som trenarar.
Utøvarane har delteke på ein del stemne i løpet av året.
Austevollmesterskapet blei arrangert i haust, og på seinhausten arrangerte «gamlekarane» Austevolløpet for 37. gong.

**Skøyter –** Dei arrangerte som tidlegare år, Austevollsprinten.
Dei hadde eit treningstilbod sesongen 2017/18, men i haust blei det ikkje noko sportsleg aktivitet. Målet er å få opp aktiviteten igjen i 2019. Olav Njåstad er leiar i denne gruppa.

**Volleyball –** Me har hatt liten aktivitet gjennom 2018. Me hadde eit damelag påmeldt i sesongen 2017/18. Desse måtte me trekke frå serien i starten av året då mange blei gravid.
I haust prøvde me å starte opp eit lågterskeltilbod i klubben på herrevolleyball. Ein del var og prøvde, men få ville bli medlem i klubben.
Torbjørn Karlsen er leiar i denne gruppa.

**Klatregruppa -** Klatregruppa har i 2018 hatt mange born og vaksne frå 4 år til 50+ i aktivitet. Me har stort fokus på samhald, treningsglede, personleg framgong og meistringsglede. Klatregruppa er for alle, både dei som vil satse og dei som vil klatre som mosjon.

Ungdom og vaksne (+13 år) gruppa trener saman måndag ettermiddag. Pia Økland er hovudtrenar for denne gruppa og gjev både unge og gamle utfordringar i veggen. Det er stort fokus på eit godt gruppesamhald og individuell framgong.

Onsdagar er det familieklatring med born under 13 år i følgje med foreldre. Foreldre sikrar eigne born og til tider kvarandre også 😊. Når 6-åringen er komen opp til taket, må jo mamma og pappa prøve også. Dette er ein aktivitet der me fokuserer på aktivitet, samhald og mykje meistringsglede. Samstundes som klatreveggen er open, er det ulike aktivitetar på banen. All aktivitet er god aktivitet! Me ser også at særs mange set stor pris på at dette tilbodet er noko ein gjer saman born og vaksne. Familieklatring er særs populært og ei gruppe i stor vekst. Veronika Møgster, Anita Yttervold og Camilla Libnau er trenarar på denne gruppa.
Me ser fram til 2019 med nye utfordringar og mykje god klatretid i veggen. På tampen av 2018 vart det investert i Autobelay, som er automatisk sikring med mange fordelar. Det aukar kapasiteten vår på sikring, ein kan drive speed klatring og er kjempegøy å klatre med. «Nett so i bydn!» Autobelay gjer det også lettare for klatregruppa å delta på open hall, aktivitet på bursdagsfest og liknande.

**Badmintongruppa** – Me har delteke på 9 turneringar i 2018.
På desse turneringane har klubben sanka mange gode plasseringar og medaljar i ulike valørar. Det kan blant anna nemnast at Julie Albrektsen fekk 3. plass i singel under rankingturneringa på Herøy i mars. På desse rankingturneringane samlast dei beste spelarane i landet i den klassen. Dette er ein meget god prestasjon som viser at talenta gror i klubben vår.

Gruppa har bestått av 45 utøvarar på det meste i 2018. Desse har vore fordelt mellom 21 vaksne og 24 barn/ungdom. Det har vore ei fin stigning sidan 2017.
Anita Aasebø er leiar i denne gruppa.

Ønsket frå gruppa vidare er framleis nytt dekke i Austevoll Idrettshall og ny oppmerking. Då vil vi kunne få 7 banar i hallen, mot dagens 5. Kapasiteten er allereie sprengt på treningane, så det vil hjelpe stort. No er dette ønsket i ferd med å bli ganske så DESPERAT!!! for oss.

**Fotball –** Dei er framleis den største gruppa i klubben, og leiar er Arne Møgster. Wenche Blix har vore representert i hovudlaget for gruppa.
I år starta Trond Fredrik Ludvigsen opp stjernelag i Austevoll. Dette er eit tilbod til dei som fell utanfor på vanlege lag. Det har blitt ein stor suksess, og spelarane er veldig fornøgd med trenaren sin. Dei har delteke i serien i år.
A-laget Herre spelte i 4. divisjon i år. Stig Storebø var hovudtrenar, og Kjetil Steinsland var med på treningsfeltet. Lagleiar var Anders Mangor-Jensen, og Harald Kolbeinshavn var med og fekk alt på plass til kampane.
Dei skåra 24 mål og måtte hente 56 frå nota si. Dei hadde 6 sigrar, 2 uavgjort og 14 tap. Nils Andre Eidsheim blei toppskorar med 5 mål.
Med dette blei det 5. divisjonsspel i 2019.
B-laget fekk ein bra start på våren under leiing av Heine Tøkje. På hausten sleit dei med å stille lag, men dei klarte å fullføre sesongen.
I ungdomsfotballen blei det signert ei avtale for nokre år sidan der alle spelarane skulle over til Austevoll IK frå fylte 13 år.
I år hadde dei 1 lag jenter 15 og 2 lag jenter 14. På gutesida hadde dei 2 gutar 13, 2 gutar 14, 2 gutar 15 og 1 gutar 16 lag. G 14-2 spelte om meistertittel i 2. div. etter å ha vunne si avdeling.
Det blir jobba bra i ungdomsfotballen. Maria Østervold, Kirsti Haugland og William Veivåg var med på kretslaga for 2004. Andrine Østervold var med på J 2003 sitt kretslag fram til våren 2018. I haust blei Lisa Østervold ,Karoline Båtevik og Anna Haugland teke ut til J 2005 sitt kretslag.
Barnefotballen blir drive av frivillige foreldre. Desse legg grunnlaget for fotballen i framtida og gjer ein kjempejobb. Barnefotballen speler kampar i kretsen sin serie, og dei yngste spelar i Austevollserien. I tillegg deltek dei på ein del cupar gjennom året.

**Svømming** – Dei har hatt 250 medlemmar på dei forskjellige kursa for 1.-10. klasse. I tillegg har dei hatt kurs for barnehagar med ca. 75 elevar. Dei har og hatt svømmeundervisning på SFO på Storebø. Totalt har det vore 345 ungar innom svømmegruppa vår. Gruppa har hatt 39 instruktørar i aktivitet i år.
I år var endeleg tida inne for at svømmarane våre skulle få tilgong på eit nytt anlegg i Austevoll. Dei har hatt mange utfordringar opp gjennom åra med dei gamle bassenga me hadde i kommunen vår. I august sto Austevollbadet ferdig, og ei ny verd opna seg for mange i Austevoll. Gruppa har fått samla seg på ein plass og fått eit godt miljø på tvers av aldersgruppene. Svømmarane har fått eit betre lokale til å trene på.
Mette Storebø gjekk ut som leiar i svømmegruppa etter at ho overtok ansvaret i Austevollbadet. Linn Våge overtok stafettpinnen der.

I september fekk Annette H. Tøkje tilbod om ei midlertidig stilling på 30% i AIK som administrativ leiar i svømmegruppa. Målet er å få behalde ho i denne jobben slik at dei kan byggje gruppa vidare.

 Storebø 04.03.2019

----------------------------- ----------------------------------------

Anne B Drønen Vivian Horgen
 Dagleg leiar Leiar